十二月初一日醉歌
作者：舒岳祥
朝代：宋

paragraphs: 常年此日正月吉，今年經閏臘月一。
歲闌喜展一月期，勝似戈揮魯陽日。
搔頭偶見鶩陳橫，曝背閑看蜂衙出。
一冬妍暖三月晴，薄雪微雨麥壠青。
平臯十畝耡溉畢，明年擬取甔石贏。
歸耕還有新權柄，向時樵長今里正。
弟姪推尊不敢辭，斗酒隻雞先自慶。
牧豬釀秫待誅求，賣田買鈔博性命。
北人自好南人惡，人事紛紛天未定。
君不見唐任濤宋魏閑，因詩放後逢寬令。